ประกาศคณะกรรมการกํากับตลาดทุนที่ ทจ. 14/2563เรื่อง ข้อกําหนดเกี่ยวกับการเสนอขายหลักทรัพย์ ผ่านระบบคราวด์ฟันดิง(ฉบับที่ 2)\_\_\_\_\_\_\_\_\_\_\_\_\_\_\_\_\_\_\_\_\_\_อาศัยอํานาจตามความในมาตรา 16/6 และมาตรา 34 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 35 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการกํากับตลาดทุนออกประกาศไว้ดังต่อไปนี้ข้อ 1 ให้เพิ่มความต่อไปนี้เป็น (4/1) ของข้อ 31 แห่งประกาศคณะกรรมการกํากับตลาดทุน ที่ ทจ. 21/2562 เรื่อง ข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ลงวันที่ 12 เมษายน พ.ศ. 2562"(4/1) ระบบเทคโนโลยีสารสนเทศที่มีประสิทธิภาพซึ่งรวมถึงการดูแลรักษาความปลอดภัยของระบบงานและข้อมูล (security) ความถูกต้องเชื่อถือได้ของระบบงานและข้อมูล (integrity) และความพร้อมใช้ของระบบงาน (availability) โดยคํานึงถึงความเสี่ยงด้านเทคโนโลยีสารสนเทศ (IT risk) และความเสี่ยงด้านภัยคุกคามทางไซเบอร์ (cyber risk) ทั้งนี้ ต้องเป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยข้อกําหนดในรายละเอียดเกี่ยวกับการจัดให้มีระบบเทคโนโลยีสารสนเทศ รวมทั้งแนวปฏิบัติที่ออกตามประกาศดังกล่าวด้วย" ข้อ 2 ให้เพิ่มความต่อไปนี้เป็น (ช) ใน (1) ของข้อ 47 แห่งประกาศคณะกรรมการกํากับตลาดทุน ที่ ทจ. 21/2562 เรื่อง ข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ลงวันที่ 12 เมษายน พ.ศ. 2562 "(ช) เงื่อนไขการโอนค่าจองซื้อให้แก่บริษัทที่เสนอขายหลักทรัพย์ ทั้งนี้ ในกรณีที่ เป็นการเสนอขายหุ้นกู้คราวด์ฟันดิงต้องเปิดเผยเงื่อนไขการโอนค่าจองซื้อตามที่กําหนดในข้อ 49(2) (ข) ให้ผู้ลงทุนทราบอย่างชัดเจนด้วย"ข้อ 3 ให้ยกเลิกความใน (3) ของข้อ 47 แห่งประกาศคณะกรรมการกํากับตลาดทุน ที่ ทจ. 21/2562 เรื่อง ข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ลงวันที่ 12 เมษายน พ.ศ. 2562 และให้ใช้ความต่อไปนี้แทน "(3) แจ้งยืนยันให้สมาชิกที่จองซื้อหลักทรัพย์ทราบเมื่อการเสนอขายถึงมูลค่าที่กําหนดตามข้อ 49(2) โดยต้องมีข้อมูลอย่างน้อยดังนี้(ก) วันที่ยืนยันการจองซื้อหลักทรัพย์ (ข) ลักษณะ ราคา และจํานวนหลักทรัพย์ที่สมาชิกทําการจองซื้อ รวมทั้งจํานวนหลักทรัพย์ทั้งหมดที่เสนอขาย"ข้อ 4 ให้ยกเลิกความในข้อ 49 แห่งประกาศคณะกรรมการกํากับตลาดทุน ที่ ทจ. 21/2562 เรื่อง ข้อกําหนดเกี่ยวกับการเสนอขายหลักทรัพย์ผ่านระบบคราวด์ฟันดิง ลงวันที่ 12 เมษายน พ.ศ. 2562 และให้ใช้ความต่อไปนี้แทน "ข้อ 49 ให้ผู้ให้บริการระบบคราวด์ฟันดิงดําเนินการเกี่ยวกับเงินค่าจองซื้อหลักทรัพย์ดังต่อไปนี้ (1) จัดให้มีการเก็บรักษาเงินค่าจองซื้อตามระบบที่กําหนดตามข้อ 31 วรรคหนึ่ง (4) (2) จัดให้มีการโอนเงินค่าจองซื้อหลักทรัพย์ให้แก่บริษัทที่เสนอขายหลักทรัพย์ ตามเงื่อนไขอย่างใดอย่างหนึ่งดังนี้ เมื่อพ้นระยะเวลาที่ให้สิทธิยกเลิกการจองซื้อหลักทรัพย์แล้ว (ก) เมื่อเงินค่าจองซื้อหุ้นคราวด์ฟันดิงครบตามมูลค่าที่เสนอขาย (ข) เมื่อเงินค่าจองซื้อหุ้นกู้คราวด์ฟันดิงมีจํานวนไม่น้อยกว่ามูลค่าที่ผู้ให้บริการระบบคราวด์ฟันดิงกําหนด ทั้งนี้ จํานวนดังกล่าวต้องไม่น้อยกว่าร้อยละ 80 ของมูลค่าที่เสนอขายทั้งหมด (3) จัดให้มีการโอนเงินค่าจองซื้อหลักทรัพย์คืนให้แก่สมาชิกผู้จองซื้อหลักทรัพย์ภายใน 7 วันนับแต่วันที่ปรากฏกรณีใดกรณีหนึ่งดังนี้(ก) สมาชิกที่จองซื้อหลักทรัพย์ยกเลิกการจองซื้อหลักทรัพย์(ข) บริษัทที่เสนอขายหลักทรัพย์ไม่สามารถเสนอขายหลักทรัพย์ได้ตาม มูลค่าที่กําหนดใน (2) ภายในระยะเวลาที่กําหนด(ค) เมื่อมีเหตุอันควรเชื่อได้ว่าบริษัทที่เสนอขายหลักทรัพย์มีพฤติการณ์อันมีลักษณะเป็นการเปิดเผยข้อมูลอันเป็นเท็จ หรือไม่ครบถ้วนในสาระสําคัญ หรือมีการกระทําอันไม่เป็นธรรมที่เป็นการเอาเปรียบสมาชิก (fraud protection)" ข้อ 5 ประกาศนี้ให้ใช้บังคับตั้งแต่วันที่ 16 มีนาคม พ.ศ. 2563 เป็นต้นไป ประกาศ ณ วันที่ 28 กุมภาพันธ์ พ.ศ. 2563 (นางสาวรื่นวดี สุวรรณมงคล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุน